**Duhovna obnova djelatnika Varaždinske biskupije***Veliki utorak, 26. 3. 2024.*

Kao jedna od prvih vježbi u Ignacijevim Duhovnim vježbama, stavlja se pred vježbenika molitva „Dušo Kristova“. Čitajući rečenicu po rečenicu, riječ po riječ, onaj koji je u duhovnim vježbama osluškuje sebe, svoju nutrinu, promatra pokrete svoje duše te dolazi do rečenice, slike, izraza koji ga provocira, oduševljava, smiruje, daje poticaj, odnosno, riječima jednog isusovca, „rečenica koja ima soka i treba je iscrpiti do kraja“. U ovoj molitvi nalazi se i rečenica: „Među rane svoje sakrij me“ koja je, svojevremeno davala i još uvijek daje „soka“ mome vlastitom razmatranju. I sve više prepoznajem da su rane, Isusove rane, nešto čemu se svaki čovjek suobličuje kroz svoj život, one su sastavni dio našega života. Rane su osobito izražene u trenutku razmatranja Gospodinove muke. Gospodin je „grijehe naše ponio na drvo“, a upravo grijeh je toliko izranjavao Gospodina, grijeh toliko izranjuje nas same. No, rane, one nisu nastale samo od grijeha, one nastaju i od borbe, požrtvovnosti, želje da širimo Kraljevstvo Božje, one će biti znak da smo i u vrijeme zemaljskog života imali nešto za što se vrijedilo boriti, nešto što je bilo potrebno činiti, gdje je bilo potrebno djelovati. Da, moći ćemo staviti pred Gospodina žrtvu i trud rada u biskupijskim uredima, stavit ćemo pred Gospodina naše obiteljske situacije, stavit ćemo padove i uspone našega privatnog života, ali i uspone i padove našeg vjerničkog hoda. Neminovno je da ćemo biti ranjeni. No, naše ranjenosti neće biti uvijek tragedija života, već nerijetko prilika da se po njima u nama otvore neke nove mogućnosti, prilike i pogledi na osobe i svijet koji nas okružuju.

Pojam „rane“ sigurno ne izazivaju neku pozitivnu emociju u nama. Rane su bolne, rane želimo skrivati, rane brzo nastaju, a sporo zacjeljuju. Rane mogu proizvoditi i neugodne mirise, odvojiti nas od ljudi, odvesti nas u izolaciju. Rane nas isključuju iz svakodnevice, odvode na bolovanje, udaljuju od ljudi. A kad i prestane bol, nerijetko ostavljaju ožiljak – i to trajan – kao podsjetnik na nešto što se dogodilo, najčešće i jest uspomena na loše iskustvo. Dakle, rane su prisutne i osjećamo njihovu prisutnost svi. I koliko ih ne želimo imati, toliko nam mogu donijeti različite milosti. Ali, to čine jedino po Isusu Kristu koji je svaku ranu, prije negoli smo ju konkretno mi zadobili, On nosio prije nas na svojemu tijelu i svojoj duši. Stoga, pogled prema Kristovim ranama, iako na prvu izaziva bol, s druge strane postaje lijek nama samima. Nipošto ne želimo uspoređivati svoju i Kristovu ranu i bol jer bismo tako mogli umanjiti, obezvrijediti križni put našega života. Nipošto Kristove rane nisu bolnije ili manje bolne od naših. Kristove rane bile su Njegove, naše rane su naše, i ne postoji jednako vremensko razdoblje u kojemu bi se rane iscijelile. Zato ne uspoređujemo već nosimo, njegujemo, pažljivo o njima brinemo i dopuštamo da nam ih sam Gospodin izliječi.

Već ste mogli primijetiti da se u pozadini vrte slike, slike su to križnoga puta. One neće nužno slijediti tijek nagovora, ali će nam držati fokus na Kristovoj muci i njegovim ranama. A mi ćemo, kroz vrijeme koje je pred nama, proći kroz pet Kristovih rana. Naime, pobožnost čašćenja Isusovih rana jest jedna od prvih pobožnosti u kršćanstvu. Prva koja je častila Isusove rane bila je njegova Majka Marija. Marija je ta koja suosjeća i sa svakom drugom osobom koja nosi na sebi rane, ali i onom osobom koja promatra tuđe rane te stoji u nemoći i bespomoćnosti kod svoga bližnjega. Stoga, „mač boli razdire Marijino srce“, i, svjedoče mnogi: Teže je promatrati bol i muku svoga bližnjega negoli nositi sam svoj križ. I Marija je sigurno htjela uzeti križ svojega Sina na svoja ramena. Ali, križevi su nam dani da ih mi nosimo, ali i da se umrežimo u međusobnoj pomoći. Promatrajući tako sada Kristove rane, prepoznat ćemo i svoje, no poput Krista, na kraju ih ne želimo skrivati, nego prema njima biti pažljiviji da nas ne izranjavaju. Mi ćemo se zaustaviti na pet Isusovih rana, iako je cijelo Isusovo tijelo bilo ranjeno. Sv. Brigita Švedska ističe da je Isusovo tijelo imalo ne manje od 5480 udaraca. Svaka od tih rana, rana je i našega života: neke rane smo mi zadobili, druge rane smo prouzročili. A lijek za nas i lijek za bližnje doći će po ranama našega Spasitelja Isusa Krista.

**1. rana: rana na Isusovu ramenu**

Rana o kojoj se najmanje govori, ali koja je zasigurno bila prisutna na Kristovu tijelu jest rana na ramenima. Teški križ koji je Gospodin trebao nositi, neravnine na putu, uspon, kamenje o koje se spoticao, padovi koji su se dogodili, samo su produbljivali rane na Gospodinovim ramenima.

Ramena trebaju biti čvrsta, ona mogu nositi teret na svojim leđima. Ramena su ona na kojima nosimo malu djecu, pomažu da onaj koji nam je povjeren vidi svijet iz više perspektive. Rame služi za plakanje, utjehu. Ramena su čvrsti oslonac koji tražimo na putu kroz našu svakodnevicu.

Kakva su naša ramena? Ima li onih koji su slomili našu čvrstoću, koji su nam oduzeli sigurnost, oduzeli pouzdanje? Kakvi sve tereti se nalaze na našim leđima i što nas pritišće da ponekad možda i sami padnemo? Ponekad je taj pritisak prisutan da nas spusti u stav klečanja, da nas prizemlji kada odlazimo previše u sferu oholosti, uzvišenosti, traženja slave, odnosno grijeha: kako lakih, tako i teških. Postoji mnoštvo situacija u kojima sami stavljamo na sebe terete koji nam nisu potrebni, ili pak tovarimo na druge ono što niti sami ne možemo živjeti i činiti.

Gospodine, stoga te molimo da naša ramena ti ojačaš, da ih brižljivom ljubavlju njeguješ i iscijeliš svaku ranu nastalu prilikom tereta grijeha, oholosti, nerazumijevanja. Budi nam ti čvrsti oslonac, daj da uzmemo tvoj jaram na sebe, i zajedno vučemo terete križeva, odnosa, vlastitih situacija i svoj križ odnesemo do Uskrsa.

**2. rana: rana na Isusovoj glavi**

Čitamo u Evanđelju po Mateju: “Tada isplete krunu od trnja i stave mu je na glavu; stavili su mu trsku u desnu ruku i, da bi ga ismijali, kleknuli su pred njim govoreći: “Zdravo, kralju židovski! “I pljunuvši na njega, uzeše trsku i udariše ga po glavi” ( Mt 27,29 ).

Lice je ono koje prvo primijetimo kod drugoga. Na tom licu nalazi se toliko detalja: oči, osmijeh, čelo, obrazi… Na licu prepoznajemo ohrabrenje možemo li nekome pristupiti sa strahom ili bez straha. Lice je ono koje privlači. A Gospodinovo lice postalo je izobličeno, deformirano. Nestalo je ljepote prilikom udaraca i šibanja. Gospodin je bio ranjen na licu do neprepoznatljivosti. Veronika će obrisati lice Kristovo, no trebalo bi imati rubaca i rubaca koje bi maknulo krv na licu Kristovu.

Naše lice iskazuje ljubav. Ono može biti lijek mnogima kroz pruženi osmijeh i pogled koji sluša očima. Na licu se može vidjeti i naše trenutno unutarnje stanje: bilo ono ranjeno brigama, bilo ispunjeno radošću. Naše lice izvana odrazuje ono što se nalazi u centrali našega organizma. Kroz osjetila vida, njuha, okusa i sluha u nas ulaze različiti sadržaji. Mnoštvo od tih sadržaja ranjava nas i same, a mnoge rane i sami činimo na drugima kroz govor, poglede, naslađivanje tuđim mukama.

Kristov pogled liječio je mnoge: od Mateja carinika, od mnoštva koje je ugledao, do pogleda s križa upućena prema razbojniku koji moli da ga se Isus sjeti. Daj, Gospodine, da nas pogled prema tvome krvavom licu osvijesti i promijeni te da u našu dušu bude trajno utisnut pogled tvoje ljubavi koji liječi svaku ranu.

O Svete Rane Glave Isusa Krista,Tebi posvećujem svoj duh,Da moja inteligencijane bude zapreka mom posvećenju.Amen.

**3. rana: rane na Isusovim stopalima**

Isus je bio veliki hodač. Njegove noge prošle su na desetke tisuće koraka. On je bio glasonoša Radosne vijesti. Probadanjem Isusovih nogu kao da se htjela i Riječ Božja ušutkati da ne dođe više do ikoga. Iako je to i bila namjera Isusovih krvnika, da ga se zaustavi, progovorio je Gospodin jasnije viseći na križu nego kroz sve dosadašnje poduzete korake.

Mnogi u današnje vrijeme broje koliko su koraka učinili na dnevnoj razini. Biti u pokretu je važno za nas kršćane jer je i kršćanstvo aktivno, ono ne može stajati na mjestu i poslanje dano sedamdesetdvojici učenika, a kasnije i svima nama, treba biti u stalnom naviještanju Riječi Božje. Naša noge vode nas na različite puteve, često smo u mjestima gdje smo mi jedini svjedoci Radosne vijesti. Ali i naši putevi, naša odredišta, naši koraci mogu ranjavati i na mnogim mjestima bivamo i sami ranjavani. Jesu li sva mjesta za nas, jesu li svi putevi namijenjeni nama?

Gospodine, usmjeri naše korake na prave puteve. Usmjeri naše korake na mjesta gdje Ti želiš da svjedočimo tvoju Radosnu vijest. Usmjeri naše korake na stazu ljubavi i istine kako bismo došli do vrhunca: i naše Golgote i našeg brda Tabora.

**4. rana: rana Isusovih ruku**

Kristove ruke, Kristov dodir često je opisan u evanđeoskim izvještajima. On je toliko važan i potreban svakome čovjeku. Isus je mnoštvo dobra učinio svojim rukama prije nego su one postale nemoćne. Isusove ruke su blagoslivljale djecu, liječile su bolesne kad je Gospodin na njih položio ruke; vraćao je vid slijepima polažući svoje ruke na njihove oči; njegove ruke su hranile umnažajući kruh; to je bila ruka koja je dala život i uskrisila mladića. Ove ruke koje su učinile toliko čuda, koje su učinile toliko dobra, ovdje su probušene. Ali, one nastavljaju svoj karitativni rad. Njihove su dvije rupe dva kratera iz kojih izbija užarena lava ljubavi. Na kraju, ostale su Kristove ruke raširene i raspete. Ima jedna slika na kojoj piše: Pitao sam Gospodina koliko me ljubi, a on je raširio ruke i umro!

Ruke su važan dio našega tijela. Toliko s njima možemo raditi, pisati, milovati, nositi, rukovati se, grliti, sklapati prijateljstva. Ruke su toliko posebne da mogu i govoriti. Ruke su nam darovane da s njima činimo nešto dobro. A najčešće upravo na njima pojave se žuljevi i rane jer one mogu istovremeno i ranjavati, ozlijediti drugoga, napisati nešto loše, ostaviti neizbrisivi trag boli…

Toma će staviti svoj prst na mjesto čavala i posvjedočit će: „Gospodin moj i Bog moj!“ Gospodine, daj da i mi konkretnim djelima svjedočimo svoju vjeru. Naše ruke neka vidaju rane ranjenima. Ali, daj nam i poniznosti da dopustima da ruke bližnjega pomognu i nama kada padnemo, da u poniznosti prihvatimo pomoć, da sa sklopljenim rukama radimo s Tobom za Tebe.

**5. rana: rana na Isusovu boku**

„Kad su došli do Isusa, vidjevši da je već mrtav, nisu mu slomili noge, nego mu je jedan od vojnika kopljem probio bok; i odmah poteče krv i voda” (Iv 19,33).

Po boku do srca – izlilo se Božje milosrđe. Marija promatra taj trenutak. Mač boli zarinut je u potpunosti u njeno srce i izazvao je tešku bol. A Gospodin prolijeva i posljednju kap krvi za čovjeka, da bi čovjek živio po transfuziji Božje ljubavi.

Kad se nekoga voli, darujemo se toj osobi u potpunosti. Darujemo vrijeme, žrtvujemo se, stavljamo po strani svoje interese poradi interesa drugih. Gospodin to čini savršeno i daje se u potpunosti ne tražeći za sebe išta već da mi živimo i omogućuje nam da budemo dio njegova Kraljevstva.

Usavrši nam ljubav, Gospodine, da ne bude proračunata, sebična, ohola, usmjerena prema vlastitom užitku već savršena poput Tvoje – da ljubimo do kraja i bližnjega i Boga. Da, srca nam je najčešće ranjavano jer vjerujemo, nadamo se i čeznemo. Ali u srce se i krije život – koji teče, koji se kreće, koji susreće, koji prihvaća; ali i osjećaji odbačenosti, ponižavanja, nevoljenosti. Gospodine, liječi osobito ovu našu ranu i među rane svoje sakrij nas jer samo tamo osjećamo sigurnost i razumijevanje te primamo lijek za svoje rane.

Zanimljivo, nakon Uskrsa, Gospodin ima cijelo tijelo preobraženo pa ga ne prepoznaju niti Marija Magdalena niti učenici na putu u Emaus. Ali, ostavlja svoje rane kao znak prepoznavanja. Kaže legenda da je đavao htio obmanuti sv. Martina. U svom lukavstvu jednom se pred njim pojavio kao da je Krist. Martin, razotkrivši đavolsko lukavstvo, upita ga: “Gdje su ti rane?” Don Ermanno D,Onofrio, talijanski svećenik, pokretač volonterske udruge „Vrt plavih ruža“, ističe kako je Gospodin Isus ostavio dva znaka svoje prisutnosti na zemlji: sedam svetih sakramenata i rane koje prepoznajemo na našim bližnjima. Zašto? Sakramenti da nas jačaju i da po njima Bog iskazuje svoju ljubav prema nama. A rane na našim bližnjima kako bismo mi iskazivali ljubav prema Bogu kojemu činimo dobro u onim najmanjima ili po riječima evanđeliste Mateja: „Što god učiniste jednome od ove moje najmanje braće, meni učiniste“ (Mt 25,40).

Dakle, rane nisu **samo** na nama, ali rane su i na nama. S jedne strane smo ih pozvani njegovati na drugome, a s druge strane smo pozvani dopustiti drugima da ih oni nama njeguju. S jedne strane liječi Bog, s druge strane mi tješimo Njega u tolikoj ranjenoj braći među nama.

Uvijek ćemo se pitati: „Zašto Gospodin dopušta rane, trpljenje, nevolje?“ Na ovo vječito pitanje, koje nema konačnog i zadovoljavajućeg odgovora, sveti papa Ivan Pavao II. odgovara: „Trpljenje je u svijetu prisutno da u čovjeku oslobodi ljubav**.“** Kad bismo bili savršeni, ne bismo trebali nikoga. Budući da smo ranjeni – trebamo jedni druge i Gospodina. A u svrhu da se iz naših rana, kao i iz Kristovih rana, oslobodi ljubav.

U trenucima mira, osame i razmatranja Muke Gospodinje u danima Svetog trodnevlja, zaustavimo se kod Isusovih rana koja nas osobno najviše pogađa. Tješimo Gospodina i molimo za njegovu utjehu. A kad ponestane snage, sakrijmo se među njegovim ranama koje nas iscijeliše.

Zaključimo molitvom:

Cjelivat ću, Gospodine, svete Rane Tvoje, da izliječiš premnoge rane duše moje!  
Cjelivat ću, Gospodine, rane ruku Tvojih, u naknadu za nedjela grješnih ruku mojih!  
Cjelivat ću, Gospodine, rane nogu Tvojih, da oprostiš sva bespuća grješnih nogu mojih!  
Cjelivat ću, Gospodine, rane glave Tvoje, da očistiš sve opake misli glave moje!  
Cjelivat ću, Gospodine, ranu boka Tvoga, i predat se za sve vijeke Srcu Boga moga!

Ono što ste mogli promatrati u pozadini bile su postaje križnoga puta nastale kroz korizmeno vrijeme. Autor postaja križnoga puta je Kristijan Bezuh, gluhoslijepi 40-godišnjak koji nema apsolutno nikakve ostatke sluha, a ostaci vida su minimalni. Ima tzv. tunelski vid. On čezne za Bogom, duhovnošću. Često slike crteže vjerske tematike. No, ranjen je činjenicom što ga nema tko voditi na svetu misu jer se sam teško kreće po gradu, nema mu tko prevoditi nedjeljnu svetu misu jer služba podrške u udrugama ne uključuje vjerske sadržaje općenito, a kamoli nedjeljama. Ali, ništa ga ne sprečava da, iako ljudski gledano ranjen, svoje „rane“ iskoristi za djela koja smo mogli promatrati prilikom ovog nagovora. Osobno, meni se pogled zaustavio na jačini dvanaeste postaje u kojemu prepoznajemo snažnu razliku jednog i drugog razbojnika te lijek koji Gospodin daje razbojniku koji želi biti spašen. A na kraju, Kristijan ostavlja i onu konačnu postaju kojoj težimo – Uskrsnuće.